**Csongrád Város Polgármesterétől**

## Száma: FJL/295-2/2020.

Témafelelős: Keller Ilona

# E l ő t e r j e s z t é s

# Csongrád Város Önkormányzata Képviselő-testületének

**2020. június 24-i ülésére**

Tárgy: A Csoterm Kft. 2020. évi üzleti tervének jóváhagyása

## Tisztelt Képviselő-testület!

A Csoterm Kft. elkészítette a 2020. évi üzleti tervét, melyet az előterjesztés mellékleteként csatoltunk.

Az üzleti terv tartalmazza a hőtermelés szolgáltatással kapcsolatos gazdálkodási adatokat, bevételeket és ráfordításokat.

A Kft. egyetlen vevője továbbra is a Csongrádi Közmű Szolgáltató Kft, akinek likviditási helyzete a Csoterm Kft. fizetőképességét is jelentősen befolyásolja. A Kft. beszámolójában már ismertetett, a Magyar Energetikai és Közmű-szabályozási Hivatal által meghatározott ár miatt a Kft. gazdálkodása 2020. évben kritikus ponthoz érkezett.

A Kft. 2020. évben az előző évivel megegyező hőmennyiség értékesítése mellett már -16.100 eFt veszteséggel számol. Emellett az elavult és meghibásodásokkal érintett termálvezetékek cseréjére is szükség lenne, azonban a Kft. bevételei ezt nem teszik lehetővé. Szintén problémát okoz a beruházási hitel törlesztése, amely már az elmúlt években is a többségi tulajdonos, Csongrád Városi Önkormányzat tagi kölcsönként nyújtott támogatásával történt. 2020. évben a járványügyi helyzet miatt bevezetett hitelmoratórium következtében a Kft csak 5000 e Ft hitel visszafizetéssel számol, amely 2020. februárjában megtörtént. Ez azonban csak 2020. évben jelent némi segítséget.

A Kft. Felügyelő Bizottsága az üzleti tervet 2020. június 15-én tárgyalja, javaslata a bizottsági üléseken és testületi-ülésen kerül ismertetésre.

Tekintettel arra, hogy a Kft. a 2020. évi üzleti tervét a lehetőségek figyelembevételével, a rendelkezésére álló információk alapján szakszerűen készítette el, annak elfogadását javasolom, azzal, hogy az Önkormányzat, mint többségi tulajdonos a Kft. ügyvezetésével együttműködve megkereséssel fog élni a Magyar Energetikai és Közmű-szabályozási Hivatal felé, amelyben a kialakult helyzetről, a gazdálkodás ellehetetlenüléséről, a szolgáltatás veszélybe kerüléséről tájékoztatjuk az ármegállapítót.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

### **Határozati javaslat**

Csongrád Város Önkormányzatának Képviselő-testülete megtárgyalta „A Csoterm Kft. 2020. évi üzleti tervének jóváhagyása tárgyú polgármesteri előterjesztést és az alábbi döntést hozza.

1. A Képviselő-testület a Csoterm Kft-nek az előterjesztés 1. számú melléklete szerinti 2020. évi üzleti tervét elfogadja.

2. A Képviselő-testület felkéri a Polgármestert, hogy a Csongrádi Önkormányzat, mint többségi tulajdonos nevében kezdjen egyeztetést a Magyar Energetikai és Közmű-szabályozási Hivatallal a Kft. eredményesebb gazdálkodásának érdekében.

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. Csoterm Kft.

Csongrád, 2020. június 11.

Bedő Tamás

polgármester